Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 299/11/7707	Prešov, 18.4.2012
EEČ : 2-58-218-2012

U Z N E S E N I E

Trestná vec:	obvinený XXXXX  
Prečin:	sprenevera podľa § 213 odsek 2 písmeno a Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Prešov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
- dňa 08.04.2009 v Prešove ako konateľ uzatvoril v mene spoločnosti XXXXX, vystupujúcej ako nájomca so spoločnosťou XXXXX, vystupujúcej ako prenajímateľ kúpno-lízingovú zmluvu číslo XXXXX, predmetom ktorej bol prenájom osobného motorového vozidla zn. Volvo S80, VIN: XXXXX, čiernej farby, kde pri podpise zmluvy zaplatil prvú zvýšenú splátku vo výške 5.263,50,- € a zaviazal sa k úhrade 48 mesačných splátok v sume po 492,74,- € s tým, že predmetné osobné motorové vozidlo je až do skončenia lízingu majetkom spoločnosti XXXXX a nie je oprávnený ho predať, prenajať alebo inak zriadiť užívacie právo k predmetu lízingu pre tretiu osobu, kde uskutočnil iba jednu úhradu vo výške 339,88,- €, na základe čoho prenajímateľ dňa 19.08.2010 odstúpil od zmluvy a vyzval nájomcu na vrátenie vozidla, čo však ten neurobil, pričom vozidlo v rozpore so zmluvnými podmienkami nezaevidoval na príslušnom útvare PZ, kde mal prenajímateľa zapísať ako vlastníka osobného motorového vozidla a seba ako držiteľa, a zároveň ho za odplatu odovzdal do užívania XXXXX, čím takto spoločnosti XXXXX spôsobil škodu v sume 10.600,- €.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
38 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
Podľa § 216 ods. 3 Trestného poriadku ukladám obv. XXXXX povinnosť, aby zvyšok spôsobenej škody, sumu 15.386,30,- €, podľa v dohode uvedených termínov splátok riadne a včas uhradil.
Odôvodnenie:
Vyšetrovateľ Okresného riaditeľstva Policajného zboru, Odboru kriminálnej polície v Prešove (ďalej len „vyšetrovateľ), uznesením sp. zn. ORP-348/OEK-PO-2011 z 31.08.2011, podľa § 206 ods. 1 Trestného poriadku vzniesol XXXXX obvinenie pre prečin sprenevery podľa § 213 ods. 1, ods. 2 Trestného zákona, ktorého sa mal obvinený dopustiť tak, ako je to uvedené vo výrokovej časti tohto uznesenia.

Podľa § 216 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a 
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Preskúmaním kompletného vyšetrovacieho spisu som zistil, že u obv. XXXXX sú splnené všetky zákonom stanovené podmienky na uplatnenie postupu podľa § 216 ods. 1 a nasl. Trestného poriadku. 
	
Trestný zákon ustanovuje v osobitnej časti za prečin sprenevery podľa § 213 ods. 1, ods. 2, trest odňatia slobody na jeden rok až päť rokov, a teda horná hranica zákonom ustanovenej trestnej sadzby zaň, päť rokov neprevyšuje. 
		
Obv. XXXXX s postupom podľa § 216 a nasl. Trestného poriadku výslovne súhlasil (vyhlásenie obvineného na mediačnom konaní sp. zn. 1M/4/2012 z 28.03.2012), kde ako z vyšetrovacieho spisu tak z podkladov získaných v priebehu mediačného konania nevyplývajú žiadne odôvodnené pochybnosti o tom, že vyhlásenie obvineného o vine nebolo vykonané slobodne, vážne a zrozumiteľne. 

Obv. XXXXX uzavrel dňa 13.10. 2011 so spoločnosťou XXXXX Dohodu o uznaní dlhu a splácaní dlhu v splátkach (č. l. 105 - 107 vyš. spisu), kde počnúc 15.10.2011 mesačne, je obvinený povinný v mesačných splátkach po 394,52,- € spôsobenú škodu nahradiť, pričom do 14.03.2012 je dohoda obvineným plnená riadne a včas, o čom svedčia vklady v hotovosti doložené obvineným v priebehu mediačného konania, a teda podľa ustanovenia § 216 písm. b) Trestného poriadku možno uvedené subsumovať pod dohodu o náhrade škody a iné opatrenie potrebné na náhradu škody.
Obv. XXXXX bol súdne trestaný, o čom svedčí Odpis registra trestov z č. l. 100 vyš. spisu, avšak na páchateľa sa hľadí, akoby nebol odsúdený, a teda na tieto záznami nie je možné prihliadať, pričom v mieste svojho trvalého bydliska, v meste XXXXX (správa z č. l. 99 vyš. spisu) je obvinený hodnotená všeobecne, kde vážnejšie prehrešky v jej správaní zaznamenané neboli. V zmysle mestom vyhotovenej správy, Komisiou na ochranu verejného poriadku riešený nebol.

S poukazom na splnenie všetkých taxatívne uvedených podmienok v ustanovení § 216 ods. l Trestného poriadku som rozhodol tak, ako je to obsiahnuté vo výrokovej časti tohto uznesenia a trestné stíhanie vedené proti obv. XXXXX som podmienečne zastavil. 

Podľa § 217 ods. 1 Trestného poriadku upozorňujem obv. XXXXX na to, že ak v priebehu skúšobnej doby nebude viesť riadny život a neuhradí spôsobenú škodu riadne a včas rozhodnem, a to aj počas skúšobnej doby, že v trestnom stíhaní sa bude pokračovať.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Kočan
prokurátor